# Us (sèrie de televisió)

Us (lit. ‘Nosaltres’) és una minisèrie de comèdia dramàtica de BBC One. Està composta de quatre capítols, basada en la novel·la homònima de David Nicholls i guionada pel mateix autor.
La sèrie està dirigida per Geoffrey Sax, protagonitzada per Tom Hollander i Saskia Reeves i compta amb música original composta per Oli Julian.

## Argument

Quan el seu fill Albie està a punt d'independitzar-se per a estudiar a la universitat, el matrimoni anglès de Douglas i Connie Petersen planifica el que ha de ser un viatge familiar inoblidable arreu d'Europa. Llavors la Connie, frustrada després de 24 anys com a parella, li diu al seu marit Douglas, un bioquímic extremadament inhibit, ordenat i prudent, que quan l'Albie se'n vagi vol posar fi a la relació. La sèrie segueix la família Petersen durant les vacances, durant les quals en Douglas prova de recuperar l'amor de la Connie. A més, s'alterna el temps present amb salts enrere que mostren com va començar i es va desenvolupar el lligam d'en Douglas i la Connie quan eren jóvens. Cap al final, el pare descobreix que l'Albie és gai, cosa que enforteix el seu vincle paternofilial.

## Repartiment

* Tom Hollander com a Douglas Petersen
* Saskia Reeves com a Connie Petersen
* Tom Taylor com a Albie Petersen
* Iain De Caestecker com a Douglas de jove
* Gina Bramhill com a Connie de jove
* Thaddea Graham com a Kat
* Sofie Gråbøl com a Freja
* Charlotte Spencer com a Karen Petersen
* Giuseppe Bonifati com a treballador de l'hotel

## Producció

La sèrie es va filmar entre el juliol i l'octubre del 2019. En comparació amb la novel·la, hi va haver una reducció del total de destinacions de la família per motius pressupostaris i logístics. Tot i això, es van contractar quatre equips de rodatge amb més de 162 platós a Londres, Buckinghamshire, París, Amsterdam, Venècia i Barcelona. També es van rodar algunes escenes a Vic i a la comarca del Maresme. Per motius econòmics, moltes escenes de trens es van filmar en temps real en trens reals.
La producció executiva va anar a càrrec de Greg Brenman, Roanna Benn, Tom Hollander, Hannah Pescod, Jo McClellan i David Nicholls. Les empreses productores darrere d'Us són BBC One, Drama Republic i Banstand Productions.

## Estrena

A partir de la seva primera emissió a la BBC el 20 de setembre del 2020, cada dilluns se'n va estrenar un capítol fins a tancar la primera temporada l'11 d'octubre del mateix any. Va ser distribuïda internacionalment per BBC Studios.

## Recepció

Al lloc web de ressenyes Rotten Tomatoes va rebre l'aprovat del 93 % a partir de 15 ressenyes i va obtenir una puntuació mitjana de 7,01/10. Metacritic, que utilitza una mitjana ponderada, va assignar-li una puntuació de 76/100 basant-se en 8 crítiques, que eren generalment favorables.
Davant la proposta d'una segona temporada, l'actor Tom Taylor va assegurar que seria possible sempre que fos amb el suport de l'audiència. Fins ara, no s'ha fet ni anunciat.

## Referències

* ↑ Jones, Ellen E. «Saskia Reeves: ‘My character in Us could do with some help’» (en anglès). The Guardian, 14-09-2020. [Consulta: 2 març 2023].
* ↑ «Tom Hollander to star in Us, David Nicholls' adaptation of his bestselling novel for BBC One, 17 July 2019». BBC. [Consulta: 19 setembre 2020].
* ↑ «Meet the cast of David Nicholls drama Us, 15 September 2020». Radio Times. [Consulta: 19 setembre 2020].
* ↑ «Soundtrack Album for BBC Series 'Us' Released». Film Music Reporter. [Consulta: 11 octubre 2020].
* 1 2 3 4 «Vic, convertit en Siena pel rodatge d'una sèrie». Nació Digital, 02-10-2019. [Consulta: 2 març 2023].
* ↑ Lewis, Isobel. «Us: How does the BBC series differ from David Nicholls’ book?» (en anglès). The Independent, 28-09-2020. [Consulta: 8 març 2023].
* 1 2 Sulcas, Roslyn. «'Us' Offers Marital Angst and a Trip to Europe». New York Times, 18-06-2021. [Consulta: 20 juny 2021].
* ↑ «Where was BBC One comedy drama Us filmed?». Radio Times, 15-09-2020. [Consulta: 19 setembre 2020].
* ↑ «El Maresme triomfa com a plató per a rodatges de pel·lícules». La Vanguardia, 09-11-2020. Arxivat de l'original el 2 març 2023. [Consulta: 2 març 2023].
* ↑ Watson, Fay. «Us BBC location: Where is Us filmed? Where is Us set?» (en anglès). Express.co.uk, 04-10-2020. [Consulta: 2 març 2023].
* 1 2 Chatterjee, Amrit. «Us Season 2 fate addressed by actor Tom Taylor» (en anglès). OtakuKart, 26-09-2020. [Consulta: 2 març 2023].
* ↑ «Us: Series 1 (2020)». Rotten Tomatoes. [Consulta: 22 juny 2021].
* ↑ «Us Reviews». Metacritic. [Consulta: 22 juny 2021].